2.

Dio 1. mijenja se kako slijedi: (a) naslov odjeljka 1.1.2. zamjenjuje se sljedećim: „1.1.2. Informacije u vezi s razvrstavanjem i označivanjem unosa u tablici 3.”; (b) odjeljak 1.1.2.3. zamjenjuje se sljedećim: „1.1.2.3. Specifične granične vrijednosti koncentracije, M faktori i procijenjene vrijednosti akutne toksičnosti (ATE) Ako se granične vrijednosti koncentracije za određenu kategoriju razlikuju od općih graničnih vrijednosti navedenih u Prilogu I., za nju se u zasebnom stupcu navode specifične granične vrijednosti koncentracije, zajedno s odgovarajućim razvrstavanjem, upotrebljavajući šifre iz odjeljka 1.1.2.1.1. U istom stupcu tablice 3. navedene su i usklađene procijenjene vrijednosti akutne toksičnosti. Specifične granične vrijednosti koncentracije i usklađene procijenjene vrijednosti akutne toksičnosti upotrebljavaju proizvođač, uvoznik ili daljnji korisnik pri razvrstavanju smjese koja sadržava tu tvar. Pri upotrebi procijenjene vrijednosti akutne toksičnosti primjenjuje se formula aditivnosti kako je opisano u točki 3.1.3.6. Priloga I. Ako u ovom Prilogu nisu navedene specifične granične vrijednosti koncentracije za određenu kategoriju, za razvrstavanje tvari koje sadrže nečistoće, dodatke odnosno pojedinačne sastojke kao i za smjese vrijede opće granične vrijednosti koncentracije iz Priloga I. Ako za akutnu toksičnost nisu navedene usklađene procijenjene vrijednosti akutne toksičnosti, točnu vrijednost treba utvrditi na temelju dostupnih podataka. Ako nije drukčije navedeno, granične vrijednosti koncentracije predstavljaju maseni postotak tvari u odnosu na ukupnu masu smjese. Ako je M faktor usklađen za tvari razvrstane kao opasne za vodeni okoliš u 1. kategoriju akutne toksičnosti ili 1. kategoriju kronične toksičnosti, taj se M faktor u tablici 3. navodi u istom stupcu kao specifične granične vrijednosti koncentracije. Ako su M faktor za 1. kategoriju akutne toksičnosti i M faktor za 1. kategoriju kronične toksičnosti usklađeni, svaki će M faktor u popisu biti naveden u istom retku u kojem je i njegova odgovarajuća diferencijacija. Ako je pojedini M faktor naveden u tablici 3. a tvar razvrstana u 1. kategoriju akutne toksičnosti i 1. kategoriju kronične toksičnosti, taj M faktor upotrebljavaju proizvođač, uvoznik ili daljnji korisnik pri razvrstavanju smjese koja sadržava tu tvar kao akutnu i dugotrajnu opasnost za vodeni okoliš primjenom zbirne metode. Ako u tablici 3. M faktor nije naveden, na temelju raspoloživih podataka o tvari M faktor(e) određuje proizvođač, uvoznik ili daljnji korisnik. Za određivanje i upotrebu M faktora vidjeti odjeljak 4.1.3.5.5.5. Priloga I.”; (c) odjeljak 1.1.3.1. mijenja se kako slijedi: i. napomena E briše se; ii. napomena K zamjenjuje se sljedećim: „Napomena K: Tvar se ne mora razvrstati kao karcinogena ili mutagena ako se može dokazati da sadržava manje od 0,1 % m/m 1,3-butadiena (EINECS br. 203-450-8). Ako tvar nije razvrstana kao karcinogena odnosno mutagena, treba koristiti barem oznake obavijesti (P102-)P210-P403. Ova napomena vrijedi samo za određene složene naftne derivate u dijelu 3.”; iii. napomena P zamjenjuje se sljedećim: „Napomena P: Razvrstavanje tvari kao karcinogene ili mutagene ne primjenjuje se nužno ako se može dokazati da tvar sadržava manje od 0,1 % m/m benzena (EINECS br. 200-753-7). Ako tvar nije razvrstana kao karcinogena, treba koristiti barem oznake obavijesti (P102-)P260-P262-P301 + P310-P331. Ova napomena vrijedi samo za određene složene naftne derivate u dijelu 3.”; iv. napomena S zamjenjuje se sljedećim: „Napomena S: Kod ove tvari nije obvezna naljepnica u skladu s člankom 17. (vidjeti odjeljak 1.3. Priloga I.) (tablica 3.).”; v. u napomeni U naslov se zamjenjuje sljedećim: „Napomena U (tablica 3.):”; (d) odjeljak 1.1.3.2. mijenja se kako slijedi: i. napomena 1. zamjenjuje se sljedećim: „Napomena 1.: Navedene koncentracije odnosno, ako koncentracija nije navedena, opće vrijednosti koncentracije utvrđene u ovoj Uredbi izražene su kao maseni postotak metala u odnosu na ukupnu masu smjese.”; ii. dodaje se napomena 8. kako slijedi: „Napomena 8.: Razvrstavanje tvari kao karcinogene ne primjenjuje se nužno ako se može dokazati da najveća teoretska koncentracija formaldehida koji se ispušta, bez obzira iz kojeg izvora, u smjesi koja je stavljena na tržište iznosi manje od 0,1 %.”; iii. dodaje se napomena 9. kako slijedi: „Napomena 9.: Razvrstavanje tvari kao mutagene ne primjenjuje se nužno ako se može dokazati da najveća teoretska koncentracija formaldehida koji se ispušta, bez obzira iz kojeg izvora, u smjesi koja je stavljena na tržište iznosi manje od 1 %.”; (e) odjeljak 1.1.4. briše se; (f) naslov odjeljka 1.2. zamjenjuje se sljedećim: „1.2. Razvrstavanja i oznake upozorenja u tablici 3. koji proizlaze iz prijenosa razvrstavanja iz Priloga I. Direktivi 67/548/EEZ”; (g) odjeljak 1.2.1. zamjenjuje se sljedećim: „1.2.1. Minimalno razvrstavanje U slučaju nekih razreda opasnosti, uključujući akutnu toksičnost i TCO ponavljano izlaganje, razvrstavanje prema kriterijima iz Direktive 67/548/EEZ neće izravno odgovarati razvrstavanju u razred i kategoriju opasnosti iz ove Uredbe. U tom se slučaju razvrstavanje iz ovog Priloga smatra minimalnim razvrstavanjem. Ono se primjenjuje ako nije ispunjen niti jedan od ovih uvjeta: — proizvođaču odnosno uvozniku dostupni su podaci i druge informacije iz dijela 1. Priloga I. koji ukazuju na razvrstavanje u višu kategoriju opasnosti od minimalnog razvrstavanja. U tom se slučaju primjenjuje razvrstavanje u višu kategoriju, — moguća je detaljnija podjela minimalnog razvrstavanja na temelju tablice za prijenos razvrstavanja u Prilogu VII. ako je proizvođaču ili uvozniku poznato agregatno stanje tvari korištene kod ispitivanja akutne inhalacijske toksičnosti. U tom se slučaju minimalno razvrstavanje iz ovog Priloga zamjenjuje razvrstavanjem koje proizlazi iz Priloga VII., ako su ta dva razvrstavanja različita. Minimalno razvrstavanje za pojedinu kategoriju označeno je simbolom * u stupcu ‚Razvrstavanje’ tablice 3. Simbol * može se pronaći i u stupcu ‚Specifične granične vrijednosti koncentracije, M faktori i procijenjene vrijednosti akutne toksičnosti’, gdje ukazuje na to da za unos u pitanju vrijede specifične granične vrijednosti koncentracije za akutnu toksičnost na temelju Direktive 67/548/EEZ. Te se granične vrijednosti koncentracije ne mogu ‚prevesti’ u granične vrijednosti koncentracije iz ove Uredbe, i to naročito u slučaju kad je zadano minimalno razvrstavanje. Ipak, kad je prikazan simbol *, razvrstavanje tog unosa s obzirom na akutnu toksičnost može biti od posebne važnosti.”; (h) odjeljak 1.2.2. zamjenjuje se sljedećim: „1.2.2. Put izlaganja ne može se isključiti Put izlaganja kod pojedinih se razreda opasnosti, npr. TCO, navodi u oznaci upozorenja samo onda ako je nedvojbeno dokazano da ni jedan drugi put izlaganja ne predstavlja opasnost, u skladu s kriterijima iz Priloga I. U Direktivi 67/548/EEZ put izlaganja naveden je kod razvrstavanja s oznakom R48 ako su bili raspoloživi podaci koji opravdavaju razvrstavanje za taj put izlaganja. Razvrstavanja iz Direktive 67/548/EEZ kod kojih je naveden put izlaganja prenesena su u odgovarajući razred i kategoriju u skladu s ovom Uredbom, ali samo uz općenitu oznaku upozorenja, bez navođenja puta izlaganja, jer nisu raspoložive potrebne informacije. Te su oznake upozorenja u tablici 3. označene simbolom **.”; (i) odjeljak 1.2.3. zamjenjuje se sljedećim: „1.2.3. Oznake upozorenja za reproduktivnu toksičnost Oznake upozorenja H360 i H361 upućuju na opću zabrinutost radi učinaka na plodnost i/ili razvoj: ‚Može smanjiti plodnost ili oštetiti plod/Sumnja se da smanjuje plodnost ili oštećuje plod’. U skladu s tim kriterijima, opća oznaka upozorenja može se zamijeniti oznakom upozorenja koja upućuje na poseban učinak koji izaziva zabrinutost u skladu s odjeljkom 1.1.2.1.2. Ako se druga diferencijacija ne spominje, to je zbog dokaza koji dokazuju da nema takvog učinka, iz podataka se ne može zaključiti ili nema podataka i obaveze iz članka 4. stavka 3. primjenjuju se za tu diferencijaciju. Da se ne bi izgubile informacije iz usklađenih razvrstavanja za učinke na plodnost i razvoj iz Direktive 67/548/EEZ, razvrstavanja su prenesena samo za one učinke koji su razvrstani na temelju te Direktive. Te su oznake upozorenja u tablici 3. označene simbolom ***.”; (j) odjeljak 1.2.4. zamjenjuje se sljedećim: „1.2.4. Ne može se utvrditi točno razvrstavanje za fizikalne opasnosti Za neke unose nije bilo moguće utvrditi točno razvrstavanje za fizikalne opasnosti jer nije raspoloživo dovoljno informacija za primjenu kriterija razvrstavanja iz ove Uredbe. Unos se može razvrstati u drugu (također i višu) kategoriju ili čak u drugi razred opasnosti od onoga koji je naveden. Točno razvrstavanje treba potvrditi ispitivanjem. Unosi s fizikalnim opasnostima koje treba potvrditi ispitivanjem u tablici 3. označeni su simbolom ****.”.